PMIndiaData/PMIndiaSum huggingface dataset:
ପ୍ରଧାନମନ୍ତ୍ରୀ ଙ୍କ ଏନଇସି କର୍ପୋରେସନ ର ଅଧ୍ୟକ୍ଷ ଡା. ନୋବୁହିରୋ ଏଣ୍ଡୋଙ୍କ ସହିତ ବୈଠକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ 23 ମେ 2022 ରେ ଏନଇସି କର୍ପୋରେସନର ଅଧ୍ୟକ୍ଷ ଡା. ନୋବୁହିରୋ ଏଣ୍ଡୋଙ୍କ ସହିତ ସାକ୍ଷାତ କରିଛନ୍ତି। ପ୍ରଧାନମନ୍ତ୍ରୀ ଭାରତର ଦୂର ସଞ୍ଚାର କ୍ଷେତ୍ରରେ ବିଶେଷ ଭାବରେ ଚେନ୍ନାଇ–ଆଣ୍ଡାମାନ ଏବଂ ନିକୋବାର ଦୀପପୁଞ୍ଜ (ସିଏଏନଆଇ) ଏବଂ କୋଚି–ଲାକ୍ଷାଦ୍ବୀପପୁଞ୍ଜ (କେଏଲଆଇ) ଓଏଫସି ପ୍ରକଳ୍ପରେ ଏନଇସିର ଭୂମିକାର ପ୍ରଶଂସା କରିଛନ୍ତି। ସେ ପ୍ରଡକ୍ସନ ଲିଙ୍କଡ୍‌ ଇନ୍‌ସେନଟିଭ୍ (ପିଏଲଆଇ) ଯୋଜନା ଅନ୍ତର୍ଗତ ନିବେଶର ଅବସର ଉପରେ ମଧ୍ୟ ଆଲୋଚନା କରିଛନ୍ତି। ପ୍ରଧାନମନ୍ତ୍ରୀ ଶ୍ରୀ ମୋଦୀ ଏବଂ ଡା. ଏଣ୍ଡୋ ଔଦ୍ୟୋଗିକ ବିକାଶ, ଟାକ୍ସେସନ ଏବଂ ଶ୍ରମ ସହିତ ଭାରତରେ ବ୍ୟବସାୟ କରିବା ସହଜ କରିବା ପାଇଁ କରାଯାଉଥିବା ବିଭିନ୍ନ ସଂସ୍କାର ଉପରେ ମଧ୍ୟ ଆଲୋଚନା କରିଛନ୍ତି। ଉଭୟ ପ୍ରତିଷ୍ଠାନର ଅଧିକାରୀମାନେ ନୂତନ ଏବଂ ବିକାଶଶୀଳ ପ୍ରଯୁକ୍ତି ଗୁଡ଼ିକ କ୍ଷେତ୍ରରେ ଭାରତରେ ଉପଲବ୍ଧ ଅବସର ବିଷୟରେ ମଧ୍ୟ ବିଚାର ବିମର୍ଷ କରିଛନ୍ତି।
ସ୍କ୍ରାମଜେଟ ରକେଟ ଇଞ୍ଜିନର ସଫଳ ପରୀକ୍ଷଣ ପାଇଁ ଇସ୍ରୋ ବୈଜ୍ଞାନିକଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ସ୍କ୍ରାମଜେଟ ରକେଟ ଇଞ୍ଜିନର ସଫଳ ପରୀକ୍ଷଣ ଲାଗି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଇସ୍ରୋ ବୈଜ୍ଞାନିକମାନଙ୍କୁ ଅଭିନନ୍ଦନ ଜଣାଇଛନ୍ତି । “ସ୍କ୍ରାମଜେଟ ରକେଟ ଇଞ୍ଜିନର ସଫଳ ପରୀକ୍ଷଣ ଆମ ବୈଜ୍ଞାନିକଙ୍କ କଠିନ ପରିଶ୍ରମ ଏବଂ ଚମତ୍କାରିତାକୁ ପ୍ରମାଣ କରୁଛି । ଇସ୍ରୋକୁ ଶୁଭେଚ୍ଛା । ଆମ ବୈଜ୍ଞାନିକ ତଥା ମହାକାଶ କାର୍ଯ୍ୟକ୍ରମର କ୍ରମାଗତ ସାଫଲ୍ୟ ଧାରା ଭାରତକୁ ଗୌରବାନ୍ଵିତ କରିଛି”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ରାଜ୍ୟ ସ୍ଥାପନା ଦିବସ ଅବସରରେ ହିମାଚଳ ପ୍ରଦେଶ ଜନସାଧାରଣଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ରାଜ୍ୟ ସ୍ଥାପନା ଦିବସ ଅବସରରେ ହିମାଚଳ ପ୍ରଦେଶ ଜନସାଧାରଣଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଭିନନ୍ଦନ ଜଣାଇଛନ୍ତି । “ହିମାଚଳ ପ୍ରଦେଶ ସ୍ଥାପନା ଦିବସ ଅବସରରେ ରାଜ୍ୟବାସୀଙ୍କୁ ଅନେକ ଅନେକ ଶୁଭକାମନା ! ମୁଁ ରାଜ୍ୟର ସାମଗ୍ରୀକ ବିକାଶ ଏବଂ ପ୍ରଗତି କାମନା କରୁଛି,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ରାଜ୍ୟ ସ୍ଥାପନା ଦିବସ ଅବସରରେ ନାଗାଲାଣ୍ଡବାସୀଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ରାଜ୍ୟ ସ୍ଥାପନା ଦିବସ ଅବସରରେ ନାଗାଲାଣ୍ଡବାସୀଙ୍କୁ ଶୁଭେଚ୍ଛା ଜଣାଇଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ନାଗାଲାଣ୍ଡବାସୀଙ୍କୁ ରାଜ୍ୟ ସ୍ଥାପନା ଦିବସର ଶୁଭେଚ୍ଛା । ସାହସ, କଠିନ ପରିଶ୍ରମ ଓ ପ୍ରକୃତି ସହ ସହାବସ୍ଥାନକୁ ଗୁରୁତ୍ୱ ପ୍ରଦାନ କରୁଥିବା ନାଗାଲାଣ୍ଡର ସଂସ୍କୃତି ପାଇଁ ଭାରତ ଗର୍ବିତ । ଆଗାମୀ ଦିନରେ ନାଗାଲାଣ୍ଡର ନିରବଚ୍ଛିନ୍ନ ସଫଳତା କାମନା କରୁଛି ।”
ଜାତୀୟ କନ୍ୟା ଦିବସରେ ଝିଅଙ୍କ ଶକ୍ତି, ସାମର୍ଥ୍ୟ, ଧୌର୍ଯ୍ୟକୁ ପ୍ରଣାମ ଜଣାଇଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଜାତୀୟ କନ୍ୟା ଦିବସ ପାଳନ ଅବସରରେ ଝିଅ ପିଲାମାନଙ୍କ ଶକ୍ତି, ସାମର୍ଥ୍ୟ ଓ ସହନଶୀଳତାକୁ ପ୍ରଣାମ ଜଣାଇଛନ୍ତି । “ଆମେ ଝିଅ ପିଲାମାନଙ୍କ ଶକ୍ତି, ସାମର୍ଥ୍ୟ ଓ ସହନଶୀଳତାକୁ ସାଲ୍ୟୁଟ କରୁଛୁ । ବିଭିନ୍ନ କ୍ଷେତ୍ରରେ ଝିଅମାନଙ୍କ କୃତି ଓ ସାଫଲ୍ୟ ଯୋଗୁଁ ଆମେ ଗୌରବାନ୍ଵିତ ଅନୁଭବ କରୁଛୁ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଭାରତ ଓ ନରୱେ ମଧ୍ୟରେ ଭୂବୈଜ୍ଞାନିକ ସର୍ବେକ୍ଷଣ, ଅନୁସନ୍ଧାନ କାର୍ଯ୍ୟ ପାଇଁ ବୁଝାମଣାକୁ କ୍ୟାବିନେଟର ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଭାରତ ଏବଂ ନରୱେ ମଧ୍ୟରେ ଅଣ-ହସ୍ତକ୍ଷେପ ଭୂବୈଜ୍ଞାନିକ ସର୍ବେକ୍ଷଣ ଏବଂ ଅନୁସନ୍ଧାର କାର୍ଯ୍ୟ କରିବା ଲାଗି ବୁଝାମଣାକୁ ମଞ୍ଜୁରି ପ୍ରଦାନ କରିଛନ୍ତି । ଏହି ବୁଝାମଣାପତ୍ର 6 ସେପ୍ଟେମ୍ବର, 2018ରେ ସ୍ୱାକ୍ଷରିତ ହୋଇଥିଲା । ଲାଭ : ଏହି ବୁଝାମଣା ଜାତୀୟ ରାଜପଥ ଏବଂ ମୌଳିକ ଭିତ୍ତିଭୂମି ବିକାଶ ନିଗମ ଲିମିଟେଡ (ଏନଏଚଆଇଡିସିଏଲ) ଏବଂ ନରୱେ ଭୂ-ବୈଷୟିକ ସଂସ୍ଥାନ (ଏନଜିଆଇ) ମଧ୍ୟରେ ସଡ଼କ ଭିତ୍ତିଭୂମି ପ୍ରକଳ୍ପରେ ସୁଧାର ଆଣିବା ଏବଂ ଏହାକୁ ଆଗେଇ ନେବା ଲାଗି ପାରସ୍ପରିକ ସହମତି ଓ ସହାୟକ ଗତିବିଧି ଉପରେ କାମ କରିବା ଲାଗି ଏକ ପ୍ରଣାଳୀ ପ୍ରଦାନ କରିବା ଉଦ୍ଦେଶ୍ୟରେ କରାଯାଇଛି । ବିଶେଷ କରି ଉତ୍ତର ପୂର୍ବାଂଚଳ ରାଜ୍ୟଗୁଡ଼ିକ ଲାଗି ଏହା କରାଯାଇଛି । ଏହି ଧରଣର ଏହା ଏକ ଅଭିନବ ପ୍ରସ୍ତାବ । କାରଣ ଏହା ରିମୋଟ ସେନ୍ସିଂ ଜ୍ଞାନକୌଶଳର ବ୍ୟାପକ ଭୂବୈଜ୍ଞାନିକ ଓ ଭୂ-ଭୌତିକ ଅନୁସନ୍ଧାନ ଜ୍ଞାନକୌଶଳ ସମାବେଶନ ନିମନ୍ତେ ସବୁଠୁ କୁଶଳ ଏବଂ ନବୀନତମ ପ୍ରୟୋଗାତ୍ମକ ପ୍ରଯୁକ୍ତି । ଯଥା ହରାଇଜଂଟାଲ ଡାଇରେକ୍ସନାଲ କୋରିଂ କୌଶଳ ସହିତ ଏଆରବର୍ଣ୍ଣ ଇଲେକ୍ଟ୍ରୋମ୍ୟାଗ୍ନେଟ ସର୍ବେକ୍ଷଣ ଭଳି ନିର୍ମାଣ ସମୟରେ ଭୂବୈଜ୍ଞାନିକ ଆକସ୍ମିକ ଘଟଣାବଳୀ ସହ ଜଡ଼ିତ ବିପତ୍ତିକୁ ହ୍ରାସ ଲାଗି ଏହା ସବୁଠୁ ଉପଯୋଗୀ । ଏହା ସବୁଠୁ କୁଶଳ ଏବଂ ନବୀନତମ ଜ୍ଞାନକୌଶଳ ଯାହାକି ବିଶ୍ୱର ମାତ୍ର କେତୋଟି ପ୍ରମୁଖ ଦେଶ ନିକଟରେ ଭୂଭୌତିକ ଯାଂଚ ନିମନ୍ତେ ଏହା ଉପଲବ୍ଧ ରହିଛି । ଏପରି ଭୂବୈଜ୍ଞାନିକ ସର୍ବେକ୍ଷଣର ଉପଯୋଗ ପ୍ରଥମ ଥର ଭାରତରେ କରାଯାଉଛି । ଏପରି ଜ୍ଞାନ କୌଶଳ ବିଶ୍ୱରେ ଖୁବ କମ କମ୍ପାନୀ/ସଂସ୍ଥାନଗୁଡ଼ିକ ଦ୍ୱାରା ପ୍ରଦାନ କରାଯାଉଛି, ଏଥିମଧ୍ୟରୁ ଗୋଟିଏ ହେଉଛି ଏନଜିଆଇ । ଏନଜିଆଇ, ଓସ୍ଲୋ ନିକଟରେ ଭୂ-ବୈଷୟିକ ଯାଂଚ ଏବଂ ଭୂଭୌତିକ ମ୍ୟାପିଂ କ୍ଷେତ୍ରରେ ଅଭିଜ୍ଞତା ରହିଛି ଏବଂ ଏହାକୁ ପ୍ରମୁଖ ଭାବେ ଜିଓ ଟେକ୍ନିକାଲ ସଂସ୍ଥାନ ଭାବେ ସ୍ଥାପିତ କରିବା ଦ୍ୱାରା ସୁଡ଼ଙ୍ଗ ନିର୍ମାଣ କରିବା ଲାଗି ଜିଓଟେକ୍ସିକାଲ ଇନଭେଷ୍ଟିଗେସନରେ ଅଧିକ ସହାୟତା ମିଳିପାରିବ । ଏହା ପ୍ରାକୃତିକ ବିପର୍ଯ୍ୟୟ କାରଣରୁ ହେଉଥିବା ପରିବେଶଜନିତ କ୍ଷତି ଏବଂ ଜୀବନ ରକ୍ଷା କ୍ଷେତ୍ରରେ ବେଶ ସଫଳତା ଅର୍ଜନ କରିଛି । ଏନଜିଆଇ ସହିତ ବୁଝାମଣା ଦ୍ୱାରା ଏହା ଆମକୁ ରଣନୈତିକ ସୁଡ଼ଙ୍ଗ ନିର୍ମାଣ ପ୍ରକଳ୍ପ ସମ୍ପର୍କରେ ବିସ୍ତୃତ ପ୍ରକଳ୍ପ ରିପୋର୍ଟ ପ୍ରସ୍ତୁତ କରିବାରେ ସହାୟତା କରିପାରିବ ।
ସାଇବର ସୁରକ୍ଷା କ୍ଷେତ୍ରରେ ଭାରତ, ଆମେରିକା ସହଯୋଗ ପ୍ରସ୍ତାବକୁ କେନ୍ଦ୍ର କ୍ୟାବିନେଟର ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଭାରତ ସରକାରଙ୍କ ଇଲେକ୍ଟ୍ରୋନିକ୍ସ ଏବଂ ପ୍ରଯୁକ୍ତି ବିଦ୍ୟା ମନ୍ତ୍ରଣାଳୟ ଅଧୀନ କମ୍ପ୍ୟୁଟର ଏମରଜେନ୍ସି ରେସପନ୍ସ ଟିମ(ସିଇଆରଟି-ଇନ୍) ଏବଂ ଆମେରିକାର ହୋମଲେଣ୍ଡ ସିକ୍ୟୁରିଟି ଡିପାର୍ଟମେଣ୍ଟ ମଧ୍ୟରେ ସାଇବର ସୁରକ୍ଷା କ୍ଷେତ୍ରରେ ସହଯୋଗ ଲାଗି ସ୍ୱାକ୍ଷରିତ ଚୁକ୍ତି (ଏମ୍ଓୟୁ)କୁ ମଞ୍ଜୁରି ମିଳିଛି । ଏହି ଏମ୍ଓୟୁ ନୂଆଦିଲ୍ଲୀ ଠାରେ ଗତ ଜାନୁଆରୀ 11 ତାରିଖରେ ସ୍ୱାକ୍ଷରିତ ହୋଇଥିଲା । ଏହି ଏମ୍ଓୟୁ ଦ୍ୱାରା ପ୍ରଚଳିତ ଆଇନ, ନୀତି ଏବଂ ନିୟମ ଆଧାରରେ ସାଇବର ସୁରକ୍ଷା କ୍ଷେତ୍ରରେ ସୂଚନା ଆଦାନପ୍ରଦାନ ଲାଗି ଉଭୟ ସଂସ୍ଥା ପରସ୍ପରକୁ ସହଯୋଗ କରିବେ । ଏହି ସହଯୋଗ ସମାନତା, ପାରସ୍ପରିକ ତଥ୍ୟ ବିନିମୟ ଓ ଉପକାର ଆଧାରରେ ହେବ ।
ଓଣମ ଅବସରରେ କେରଳ ଲୋକଙ୍କ ସହ ସଂହତି ପ୍ରକାଶ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପବିତ୍ର ଓଣମ ପର୍ବ ଅବସରରେ କେରଳର ଲୋକମାନଙ୍କ ସହ ସଂହତି ପ୍ରକାଶ କରିଛନ୍ତି । “ଏହି ପର୍ବ କେରଳର ଲୋକମାନଙ୍କୁ ଅଧିକ ଶକ୍ତି ପ୍ରଦାନ କରୁ, ଯ’ଦ୍ୱାରା ସେମାନେ ଗତ କିଛିଦିନ ଧରି ସମ୍ମୁଖୀନ ହେଉଥିବା ପ୍ରତିକୂଳ ପରିସ୍ଥିତିରୁ ଉଦ୍ଧାର ପାଇବେ । ସମଗ୍ର ଦେଶ ଏଭଳି ପରିସ୍ଥିତିରେ କେରଳ ଲୋକମାନଙ୍କ ସହ କାନ୍ଧକୁ କାନ୍ଧ ମିଳାଇ ଛିଡା ହୋଇଛି ଏବଂ ରାଜ୍ୟର ନାଗରିକମାନଙ୍କର ସୁଖ ସମୃଦ୍ଧି ଲାଗି ପ୍ରାର୍ଥନା କରୁଛି,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଭୂକମ୍ପ ପରେ କଛର ବିକାଶ ଭିଡିଓ ଶେୟାର କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭୂମିକମ୍ପ ପରେ ଗୁଜୁରାଟର କଛ କିପରି ଶିଳ୍ପ, କୃଷି ଓ ପର୍ଯ୍ୟଟନ ଆଦିର କେନ୍ଦ୍ର ପାଲଟିଛି ସେ ସମ୍ପର୍କରେ ଏକ ଭିଡିଓ ଶେୟାର କରିଛନ୍ତି । ମୋଦୀ ଷ୍ଟୋରି ଟ୍ୱିଟର ହ୍ୟାଣ୍ଡଲରୁ ଶେୟାର କରାଯାଇଥିବା ଏହି ଭିଡିଓରେ ଲୋକେ ତତ୍କାଳୀନ ଗୁଜୁରାଟ ମୁଖ୍ୟମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଉଲ୍ଲେଖନୀୟ କାର୍ଯ୍ୟ ସମ୍ପର୍କରେ କହିଛନ୍ତି । ଭୂକମ୍ପ ପରେ କଛକୁ ନୂଆ ରୂପ ଦେବାରେ ତତ୍କାଳୀନ ଗୁଜୁରାଟ ମୁଖ୍ୟମନ୍ତ୍ରୀଙ୍କ ନେତୃତ୍ୱକୁ ଲୋକେ ପ୍ରଶଂସା କରିଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “୨୦୦୧ ଭୂମିକମ୍ପ ପରେ କିଛି ଲୋକ କଛକୁ ପ୍ରତ୍ୟାଖ୍ୟାନ କରିଥିଲେ । ସେମାନେ କହିଥିଲେ କଛର ଆଉ ଉତ୍ଥାନ ହେବ ନାହିଁ । ହେଲେ ସେହି ସମାଲୋଚକମାନେ କଛବାସୀଙ୍କ ଭାବନାକୁ ଅବମୂଲ୍ୟାୟନ କରିଥିଲେ । ମାତ୍ର କିଛି ଦିନ ମଧ୍ୟରେ କଛର ଅଭ୍ୟୁତ୍ଥାନ ହେଲା ଓ ଅନ୍ୟତମ ଦ୍ରୁତ ବିକାଶଶୀଳ ଜିଲ୍ଲା ପାଲଟିଲା ।”
ଗୁଜୁରାଟର ପୂର୍ବତନ ମନ୍ତ୍ରୀ ଶ୍ରୀ ଦେବାନନ୍ଦଭାଇ ସୋଲାଙ୍କିଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ଗୁଜୁରାଟର ପୂର୍ବତନ ମନ୍ତ୍ରୀ ଶ୍ରୀ ଦେବାନନ୍ଦଭାଇ ସୋଲାଙ୍କିଙ୍କ ବିୟୋଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ବ୍ୟକ୍ତ କରିଛନ୍ତି । ଏକ ଟ୍ଵିଟ୍ ମାଧ୍ୟମରେ ପ୍ରଧାନମନ୍ତ୍ରୀ କହିଛନ୍ତି : “ଗୁଜୁରାଟର ପୂର୍ବତନ ମନ୍ତ୍ରୀ ଶ୍ରୀ ଦେବାନନ୍ଦଭାଇ ସୋଲାଙ୍କିଙ୍କ ବିୟୋଗରେ ମୁଁ ବିଶେଷ ମର୍ମାହତ । ତାଙ୍କର ସାମାଜିକ ଅବଦାନ ଚିରଦିନ ପାଇଁ ସ୍ମରଣୀୟ ହୋଇ ରହିବ । ତାଙ୍କ ଆତ୍ମାର ସଦଗତି କାମନା କରିବା ସହ ଶୋକସନ୍ତପ୍ତ ପରିବାର ପ୍ରତି ମୋର ସମବେଦନା ….. ଓମ୍ ଶାନ୍ତି!”
ଜାତୀୟ ସଫେଇ କର୍ମଚାରୀ ଆୟୋଗଙ୍କ କାର୍ଯ୍ୟକାଳ 31.03.2019 ଠାରୁ ଆହୁରି ତିନି ବର୍ଷ ବୃଦ୍ଧି ପ୍ରସ୍ତାବକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଜାତୀୟ ସଫେଇ କର୍ମଚାରୀ ଆୟୋଗଙ୍କ କାର୍ଯ୍ୟକାଳ 31.03.2019 ଠାରୁ ଆହୁରି 3 ବର୍ଷ ପର୍ଯ୍ୟନ୍ତ ବୃଦ୍ଧି କରିବା ପ୍ରସ୍ତାବକୁ ମଞ୍ଜୁର କରିଛନ୍ତି । ବିଶେଷତ୍ୱ ଜାତୀୟ ସଫେଇ କର୍ମଚାରୀ ଆୟୋଗ (ଏନସିଏସକେ)ର ପ୍ରତିଷ୍ଠା 1993ରେ ଏନସିଏସକେ ଆଇନ 1993ର ବ୍ୟବସ୍ଥା ଅନୁଯାୟୀ କରାଯାଇଥିଲା । ପ୍ରଥମେ ଏହାର କାର୍ଯ୍ୟକାଳ 31.03.1997 ପର୍ଯ୍ୟନ୍ତ ଥିଲା । ପରେ ଏହି ଆଇନର ବୈଧତା 31.03.2002 ପର୍ଯ୍ୟନ୍ତ ଏବଂ ଏହାପରେ 29.02.2004 ପର୍ଯ୍ୟନ୍ତ ବୃଦ୍ଧି କରାଯାଇଥିଲା । ଏନସିଏସକେର ଆଇନ 29.02.2004ରେ ଶେଷ ହେବାର ଥିଲା । ଏହାପରେ ଏନସିଏକେର କାର୍ଯ୍ୟକାଳ ଏକ ଅଣସାମ୍ବିଧାନିକ ସଂସ୍ଥା ରୂପରେ ସମୟକ୍ରମେ ବୃଦ୍ଧି କରାଯାଇଆସୁଥିଲା । ବର୍ତ୍ତମାନ ଆୟୋଗଙ୍କ କାର୍ଯ୍ୟକାଳ 31.03.2019 ପର୍ଯ୍ୟନ୍ତ ରହିଛି । ପ୍ରମୁଖ ପ୍ରଭାବ : ଏହି ପ୍ରସ୍ତାବ ଦ୍ୱାରା ସଫେଇ କର୍ମଚାରୀ ଏବଂ ହାତରେ ସଫେଇ କାମ କରିବାରେ ନିୟୋଜିତ ବ୍ୟକ୍ତି ମୁଖ୍ୟ ଲାଭାର୍ଥୀ ହେବେ, କାରଣ ଏନସିଏସକେ ସେମାନଙ୍କ କଲ୍ୟାଣ ଏବଂ ଉତ୍ଥାନ ଲାଗି କାର୍ଯ୍ୟ କରିବ । 31.01.2019 ଅନୁଯାୟୀ, ଏମଏସ ଆଇନ ସର୍ବେକ୍ଷଣ ଅଧୀନରେ ଚିହ୍ନଟ କରାଯାଇଥିବା ହାତରେ ସଫେଇ କରୁଥିବା ବ୍ୟକ୍ତିଙ୍କ ସଂଖ୍ୟା 14,226 । ନୀତି ଆୟୋଗଙ୍କ ଆଦେଶ ଫଳରେ ସାମାଜିକ ନ୍ୟାୟ ଏବଂ ସଶକ୍ତିକରଣ ମନ୍ତ୍ରଣାଳୟ ଦ୍ୱାରା କରାଯାଇଥିବା ଜାତୀୟ ସର୍ବେକ୍ଷଣ ଅଧୀନରେ 31.01.2019 ଅନୁସାରେ ଏହି ସଂଖ୍ୟା 31,128 ରହିଛି ।
ଭାରତ ଓ ବ୍ରିକ୍ସ ରାଷ୍ଟ୍ରଙ୍କ ମଧ୍ୟରେ ସହଯୋଗ ବୁଝାମଣାକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଆଜି ଭାରତ-ବ୍ରିକ୍ସ ସଦସ୍ୟ ରାଷ୍ଟ୍ରଙ୍କ ମଧ୍ୟରେ ସହଯୋଗ ବୁଝାମଣାପତ୍ରକୁ ମଞ୍ଜୁରି ପ୍ରଦାନ କରାଯାଇଛି । ବ୍ରିକ୍ସ ସଂଗଠନରେ ଏବେ ଭାରତ ବ୍ୟତୀତ ବ୍ରାଜିଲ, ରୁଷ ମହାସଂଘ, ଚୀନ ଓ ଦକ୍ଷିଣ ଆଫ୍ରିକା ସଦସ୍ୟ ଅଛନ୍ତି । ଟିକସ ବ୍ୟାପାର ସଂକ୍ରାନ୍ତରେ ଭାରତ ସହ ଏହିସବୁ ରାଷ୍ଟ୍ରଙ୍କ ସହ ବୁଝାମଣାପତ୍ର ସ୍ୱାକ୍ଷରିତ ହୋଇଛି । ବ୍ରିକ୍ସ ସଦସ୍ୟ ରାଷ୍ଟ୍ରଙ୍କ ମଧ୍ୟରେ ରାଜସ୍ୱ ପ୍ରଶାସନ କ୍ଷେତ୍ରରେ ଅଧିକ ସମନ୍ୱୟ ସୃଷ୍ଟି କରିବା ଏହି ବୁଝାମଣା ପତ୍ରର ଉଦ୍ଦେଶ୍ୟ । ଟିକସଜନିତ ପାରସ୍ପରିକ ସ୍ୱାର୍ଥ ଜଡିତ ପ୍ରସଙ୍ଗରେ ଆନ୍ତର୍ଜାତୀୟ ଫୋରମରେ ଏହା ସହଯୋଗ ବୃଦ୍ଧି କରିବ । ପୁନଶ୍ଚ ଦକ୍ଷତା ବୃଦ୍ଧି ଓ ଜ୍ଞାନ ଆଦାନପ୍ରଦାନ ଦିଗରେ ମଧ୍ୟ ଏହା ଉପକାରସିଦ୍ଧ ହେବ । ବ୍ରିକ୍ସ ସଂଗଠନର ସଦସ୍ୟଭୁକ୍ତ ରାଷ୍ଟ୍ରମାନଙ୍କ ରାଜସ୍ୱ ପ୍ରଶାସନର ମୁଖ୍ୟମାନେ ନିୟମିତ ସମୟ ବ୍ୟବଧାନରେ ସମାନ ସ୍ୱାର୍ଥ ଥିବା ପ୍ରସଙ୍ଗ ଉପରେ ଆଲୋଚନା କରି ସହମତିରେ ପହଞ୍ଚିପାରିବେ । ଅନ୍ତରାଷ୍ଟ୍ରୀୟ ଟିକସ କ୍ଷେତ୍ରରେ ଥିବା ସମସ୍ୟା ଓ ଅସୁବିଧା ଏହା ଫଳରେ ଦୂର ହୋଇପାରିବ । ପୁନଶ୍ଚ, ପରସ୍ପର ମଧ୍ୟରେ ଆଦାନପ୍ରଦାନ କରାଯାଉଥିବା ଟିକସ ସଂକ୍ରାନ୍ତ ସୂଚନାକୁ ସେମାନେ ଗୋପନୀୟ ରଖିବେ । ବ୍ରିକ୍ସ ସଦସ୍ୟ ରାଷ୍ଟ୍ରଙ୍କ ମଧ୍ୟରେ ଏପରି ସହଯୋଗ କେବଳ ସଦସ୍ୟ ରାଷ୍ଟ୍ରଙ୍କ ଲାଗି ନୁହେଁ, ସାମଗ୍ରୀକ ଭାବେ ଅନ୍ୟ ବିକାଶଶୀଳ ରାଷ୍ଟ୍ରଙ୍କ ପାଇଁ ମଧ୍ୟ ଦୀର୍ଘକାଳୀନ ଭିତ୍ତିରେ ବିଶେଷ କରି G-20 ର ଟିକସ ବ୍ୟାପାରରେ ସହାୟକ ହେବ ।
ପ୍ରଧାନମନ୍ତ୍ରୀଙ୍କ ଆଗାମୀ ଚୀନ ଏବଂ ମିଆଁମାର ଗସ୍ତ (ସେପ୍ଟେମ୍ବର 3-7, 2017)

ଚୀନ ସାଧାରଣତନ୍ତ୍ରର ରାଷ୍ଟ୍ରପତିଙ୍କ ଅନୁରୋଧ କ୍ରମେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ନବମ ବ୍ରିକ୍ସ ଶିଖର ସମ୍ମିଳନୀରେ ଭାଗ ନେବା ପାଇଁ 2017 ସେପ୍ଟେମ୍ବର 3ରୁ 5 ମଧ୍ୟରେ ଚୀନର ଫୁଜିଆନ ପ୍ରଦେଶ ଅନ୍ତର୍ଗତ ଜିଆମେନ ଗସ୍ତ କରିବେ । ଏହାପରେ ମିଆଁମାର ସାଧାରଣତନ୍ତ୍ରର ରାଷ୍ଟ୍ରପତି ମହାମାନ୍ୟ ୟୁ ହିତିନ କ୍ୟାଓଙ୍କ ନିମନ୍ତ୍ରଣ କ୍ରମେ ପ୍ରଧାନମନ୍ତ୍ରୀ 2017 ସେପ୍ଟେମର 5ରୁ 7 ମଧ୍ୟରେ ମିଆଁମାର ଯିବେ । ପଡୋଶୀ ମିଆଁମାରକୁ ପ୍ରଧାନମନ୍ତ୍ରୀଙ୍କ ଏହା ପ୍ରଥମ ସରକାରୀ ଦ୍ଵିପାକ୍ଷିକ ଗସ୍ତ । ଗସ୍ତ ସମୟରେ ପ୍ରଧାନମନ୍ତ୍ରୀ ମିଆଁମାରର ରାଷ୍ଟ୍ରୀୟ ପରାମର୍ଶଦାତା ସୁଶ୍ରୀ ଦା ଅଙ୍ଗ ସାନ ସୁ କିଙ୍କ ସହ ପାରସ୍ପରିକ ସ୍ଵାର୍ଥ ଓ ସହଯୋଗ ସମ୍ବନ୍ଧରେ ଆଲୋଚନା କରିବେ ଏବଂ ରାଷ୍ଟ୍ରପତି ୟୁ ହିତିନଙ୍କୁ ମଧ୍ୟ ଭେଟିବେ । ରାଜଧାନୀ ସହର ନେୟ ପି ତରେ ନିଜ କାର୍ଯ୍ୟକ୍ରମ ବ୍ୟତୀତ ସେ ୟାଙ୍ଗୋନ ଓ ବାଗାନ ମଧ୍ୟ ଗସ୍ତ କରିବେ ।
ମହାତ୍ମା ଫୁଲେଙ୍କ ଜନ୍ମବାର୍ଷିକୀରେ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ମହାତ୍ମା ଫୁଲେଙ୍କ ଜନ୍ମବାର୍ଷିକୀରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରଦ୍ଧାଞ୍ଜଳି ଜଣାଇଛନ୍ତି । “ମହାତ୍ମା ଫୁଲେଙ୍କ ଜନ୍ମବାର୍ଷିକୀରେ ମୁଁ ତାଙ୍କୁ ପ୍ରଣାମ ଜଣାଉଛି । ସାମାଜିକ ସଂସ୍କାର, ମହିଳା ସଶକ୍ତିକରଣ ଓ ଶିକ୍ଷାକୁ ନେଇ ତାଙ୍କ ନିଃସ୍ୱାର୍ଥପର ପ୍ରୟାସ ଏକ ରୁପାନ୍ତରକାରୀ ପ୍ରଭାବ ପକାଇଛି,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
ମୋରବି ସ୍ଥିତି ସମୀକ୍ଷା ପାଇଁ ଉଚ୍ଚସ୍ତରୀୟ ବୈଠକରେ ଅଧ୍ୟକ୍ଷତା କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ରାଜଭବନ, ଗାନ୍ଧିନଗର ଠାରେ ଏକ ଉଚ୍ଚସ୍ତରୀୟ ବୈଠକରେ ଅଧ୍ୟକ୍ଷତା କରି ମୋରବି ସ୍ଥିତି ସମୀକ୍ଷା କରିଛନ୍ତି । ମୋରବି ଠାରେ ହୋଇଥିବା ଦୁଃଖଦ ଦୁର୍ଘଟଣା ପରେ ହୋଇଥିବା ଉଦ୍ଧାର ଓ ରିଲିଫ କାର୍ଯ୍ୟ ସମ୍ପର୍କରେ ପ୍ରଧାନମନ୍ତ୍ରୀଙ୍କୁ ଅବଗତ କରାଯାଇଛି । ଦୁର୍ଘଟଣାର ସମସ୍ତ ଦିଗ ସମ୍ପର୍କରେ ଆଲୋଚନା ହୋଇଛି । ପ୍ରଭାବିତଙ୍କୁ ଯଥାସମ୍ଭବ ସହାୟତା ପ୍ରଦାନ ସୁନିଶ୍ଚିତ କରିବାକୁ ପ୍ରଧାନମନ୍ତ୍ରୀ ପୁଣି ଥରେ ଗୁରୁତ୍ୱ ପ୍ରଦାନ କରିଛନ୍ତି । ଏହି ଉଚ୍ଚସ୍ତରୀୟ ବୈଠକରେ ଗୁଜୁରାଟ ମୁଖ୍ୟମନ୍ତ୍ରୀ ଭୂପେନ୍ଦ୍ର ଭାଇ ପଟେଲ, ଗୃହ ରାଷ୍ଟ୍ର ମନ୍ତ୍ରୀ ହର୍ଷ ସାଙ୍ଗଭି, ଗୁଜୁରାଟ ମୁଖ୍ୟ ଶାସନ ସଚିବ ଓ ପୁଲିସ ମହାନିର୍ଦ୍ଦେଶକଙ୍କ ସହ ଗୃହ ବିଭାଗ ଓ ଗୁଜୁରାଟ ରାଜ୍ୟ ବିପର୍ଯ୍ୟୟ ପ୍ରବନ୍ଧନ କର୍ତ୍ତୃପକ୍ଷଙ୍କ ବରିଷ୍ଠ ଅଧିକାରୀମାନେ ଯୋଗ ଦେଇଥିଲେ ।
ସଂସଦରେ ନୂଆ ମର୍ଚ୍ଚାଣ୍ଟ ସିପିଂଙ୍ଗ୍ ବିଲ୍-୨୦୧୬କୁ ଉପସ୍ଥାପନ ଓ ମର୍ଚ୍ଚାଣ୍ଟ ସିପିଙ୍ଗ୍ ଏକ୍ଟ-୧୯୫୮ ଓ କଷ୍ଟିଂ ଭେସେଲ୍ସ ଏକ୍ଟ-୧୮୩୮ର ଉଚ୍ଛେଦକୁ କ୍ୟାବିନେଟର ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ୍ ବୈଠକରେ ନୂଆ ମର୍ଚ୍ଚାଣ୍ଟ ସିପିଙ୍ଗ୍ ବିଲ୍-୨୦୧୬କୁ ସଂସଦରେ ଉପସ୍ଥାପନ ପାଇଁ ମଞ୍ଜୁରି ପ୍ରଦାନ କରିଛନ୍ତି । ଏହି ମର୍ଚ୍ଚାଣ୍ଟ ସିପିଂ ବିଲ୍-୨୦୧୬ ହେଉଛି ମର୍ଚ୍ଚାଣ୍ଟ ସିପିଂ ଏକ୍ଟ-୧୯୫୮ର ନୂଆ ସଂସ୍କରଣ । ଏହି ବିଲରେ ମର୍ଚ୍ଚାଣ୍ଟ ସିପିଙ୍ଗ୍ ଏକ୍ଟ-୧୯୫୮ ଓ କଷ୍ଟିଂ ଭେସେଲସ୍ ଏକ୍ଟ-୧୮୩୮କୁ ଉଚ୍ଛେଦ କରିବାର ପ୍ରାବଧାନ ରହିଛି । ବ୍ୟବସାୟୀ ନୌପରିବହନ ଆଇନ-୧୯୫୮ ଦୀର୍ଘ ବର୍ଷ ଧରି ବିଭିନ୍ନ ସମୟରେ ସଂଶୋଧନ କାରଣରୁ ବହୁତ ବଡ଼ ହୋଇଯାଇଥିଲା । ୧୯୬୬ରୁ ୨୦୧୪ ମସିହା ମଧ୍ୟରେ ଏହା ୧୭ଥର ସଂଶୋଧନ ହୋଇଛି । ଯେଉଁଥିପାଇଁ ଏହାର ଧାରା ସଂଖ୍ୟା ୫୬୦ରୁ ଅଧିକ ହୋଇଛି । ଏସବୁ ଧାରାକୁ ନୂଆ ବିଲରେ ୨୮୦ଟି ଧାରା ମଧ୍ୟରେ ସୀମିତ କରାଯାଇଛି । ଏହି ବିଲରେ ଦେଶରେ ବ୍ୟବସାୟିକ ନୌପରିବହନ ପାଇଁ ପ୍ରଚଳିତ ନିୟମକୁ ସରଳ କରାଯାଇଛି । ଏହା ସହିତ କେତେକ ଅନାବଶ୍ୟକ ପ୍ରାବଧାନକୁ ରଦ୍ଦ କରାଯାଇ ପୂର୍ବର ପ୍ରାବଧାନକୁ ବଳବତ୍ତର ରଖାଯାଇଛି । ସରଲ ଓ ସହଜ ବ୍ୟବସାୟ ପଦ୍ଧତି ନିମନ୍ତେ ସେବାକୁ ପାରଦର୍ଶୀ ଓ ପ୍ରଭାବଶାଳୀ କରିବା ପାଇଁ କେତେକ ବ୍ୟବସ୍ଥାକୁ ସରଳ କରାଯାଇଛି ।
ଜାତୀୟ ଭୋଟର ଦିବସ ଅବସରରେ ଜନସାଧାରଣଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ଜାତୀୟ ଭୋଟର ଦିବସ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଜନସାଧାରଣଙ୍କୁ ଅଭିନନ୍ଦନ ଜଣାଇଛନ୍ତି । ପ୍ରଧାନମନ୍ତ୍ରୀ କହିଛନ୍ତି, “ଜାତୀୟ ଭୋଟର ଦିବସ ଅବସରରେ ଶୁଭେଚ୍ଛା । ଆଂଚଳିକ, ରାଜ୍ୟ ଏବଂ ଜାତୀୟ ସ୍ତରରେ ଗଣତାନ୍ତ୍ରିକ ପ୍ରକ୍ରିୟାରେ ବିନା ବିଫଳତାରେ ଅଂଶଗ୍ରହଣ ପୂର୍ବକ ଆମର ଗଣତନ୍ତ୍ରକୁ ଆହୁରି ଅଧିକ ସଶକ୍ତ କରିବା ପାଇଁ ଆମ ସଂକଳ୍ପକୁ ଦୃଢ଼ିଭୂତ କରିବା ଦିଗରେ ଏହା ହେଉଛି ଏକ ଦିବସ । ଆପଣମାନେ ଏହା କରିବା ଦ୍ୱାରା ଏକ ନୂତନ ଭାରତ ଗଠନରେ ଅନେକ ଭାବେ ସହାୟକ ହେବ । ମୁଁ ସମସ୍ତ ବର୍ଗର ଜନସାଧାରଣଙ୍କୁ ଭୋଟର ପଞ୍ଜୀକରଣ ବାବଦରେ ସଚେତନତା ସୃଷ୍ଟି କରିବା ପାଇଁ ଅନୁରୋଧ କରୁଛି ଏବଂ ବିଶେଷ କରି ଯୁବ ବନ୍ଧୁମାନଙ୍କୁ ଅନୁରୋଧ କରୁଛି କି ଯଦି ସେମାନେ ଭୋଟର ଭାବେ ନିଜକୁ ପଞ୍ଜୀକୃତ କରିନାହାନ୍ତି ତେବେ ଶୀଘ୍ର ଏହା କରନ୍ତୁ । ଆପଣମାନଙ୍କ ପ୍ରତ୍ୟେକ ଭୋଟ ଆମ ଗଣତାନ୍ତ୍ରିକ ସୌଧକୁ ଅଧିକ ମଜଭୁତ କରିବ ।”
ପ୍ରଧାନମନ୍ତ୍ରୀ ପ୍ରସିଦ୍ଧ ତାମିଲ ଲେଖକ ଥିରୁ ଅଜହା ୱଲିୟପ୍ପାଙ୍କୁ ତାଙ୍କ ଜନ୍ମଶତାବ୍ଦୀ ପାଇଁ ଶ୍ରଦ୍ଧାଞ୍ଜଳି ଅର୍ପଣ କଲେ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପ୍ରସିଦ୍ଧ ତାମିଲ ଲେଖକ ଥିରୁ ଅଜହା ୱଲିୟପ୍ପାଙ୍କୁ ତାଙ୍କର ଜନ୍ମଶତାବ୍ଦୀ ପାଇଁ ଶ୍ରଦ୍ଧାଞ୍ଜଳି ଜଣାଇଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; ‘‘ମୁଁ ଥିରୁ ଅଜହା ୱଲିୟପ୍ପାଙ୍କୁ ତାଙ୍କର ଜନ୍ମଶତାବ୍ଦୀ ପାଇଁ ଶ୍ରଦ୍ଧାଞ୍ଜଳି ଜଣାଉଛି । ତାଙ୍କୁ, କେବଳ ଉକ୍ରୃଷ୍ଟ ଲେଖନ ଓ କବିତା ପାଇଁ ନୁହେଁ, ବରଂ ପିଲାମାନଙ୍କ ମଧ୍ୟରେ ଇତିହାସ, ସଂସ୍କୃତି ଓ ସାହିତ୍ୟକୁ ଲୋକପ୍ରିୟ କରାଇବା ପାଇଁ ତାଙ୍କର ପ୍ରୟାସଗୁଡ଼ିକ ନିମନ୍ତେ ମଧ୍ୟ ସ୍ମରଣ କରାଯାଏ । ତାଙ୍କର ଉଦ୍ୟମ ଆଜିର ଯୁଗରେ ବି ଲୋକଙ୍କୁ ପ୍ରେରଣା ଯୋଗାଉଛି ।’’
ନୂଆ ମେଡ଼ିକାଲ କଲେଜ ପ୍ରତିଷ୍ଠା ଲାଗି ଶ୍ରମ କଲ୍ୟାଣ ସଂଗଠନ ଅଧିନସ୍ଥ କରମା, ଝାଡ଼ଖଣ୍ଡର କେନ୍ଦ୍ରୀୟ ଡାକ୍ତରଖାନାର ହସ୍ତାନ୍ତରକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଶ୍ରମ ଏବଂ ରୋଜଗାର ମନ୍ତ୍ରଣାଳୟ ଅଧୀନ କରମା, ଝାଡ଼ଖଣ୍ଡର କେନ୍ଦ୍ରୀୟ ହସପିଟାଲକୁ ତାହାର ଜମି ଏବଂ କୋଠା ସହିତ ନିଃଶୁଳ୍କ ଝାଡ଼ଖଣ୍ଡ ସରକାରଙ୍କୁ ହସ୍ତାନ୍ତର କରିବା ପ୍ରସ୍ତାବକୁ ମଞ୍ଜୁରି ଦେଇଛନ୍ତି । ମେଡ଼ିକାଲ କଲେଜର ପ୍ରତିଷ୍ଠା ସମ୍ବନ୍ଧୀୟ କେନ୍ଦ୍ର ଦ୍ୱାରା ପ୍ରାୟୋଜିତ ଯୋଜନା (ସିଏସଏସ) ଅନ୍ତର୍ଗତ ଏକ ନୂଆ ମେଡ଼ିକାଲ କଲେଜ ପ୍ରତିଷ୍ଠା କରିବା ଏହାର ଉଦ୍ଦେଶ୍ୟ । ଏହା ବର୍ତ୍ତମାନର ଜିଲ୍ଲା/ରେଫେରାଲ ହସପିଟାଲ ସହ ଜଡ଼ିତ ହେବ ଏବଂ ଏହି ଅଂଚଳର ଲୋକମାନଙ୍କ ସ୍ୱାସ୍ଥ୍ୟ ଆବଶ୍ୟକତାକୁ ପୂରଣ କରିବ । କେନ୍ଦ୍ରୀୟ ଡାକ୍ତରଖାନାକୁ ଏହାର ଜମି ଏବଂ କୋଠା ସହିତ ତିନି ମାସ ମଧ୍ୟରେ ଝାଡ଼ଖଣ୍ଡ ସରକାରଙ୍କୁ ସ୍ଥାନାନ୍ତର କରାଯିବ । କର୍ମଚାରୀମାନଙ୍କ ସ୍ଥାନାନ୍ତରଣ/ସମାଯୋଜନା ଆଦି ସହିତ ଅନ୍ୟ ପ୍ରସଙ୍ଗକୁ ଧ୍ୟାନରେ ରଖି ଶ୍ରମ ଏବଂ ରୋଜଗାର ମନ୍ତ୍ରଣାଳୟ ଏବଂ ରାଜ୍ୟ ସରକାରଙ୍କ ମଧ୍ୟରେ ଏକ ବୁଝାମଣାପତ୍ର ସ୍ୱାକ୍ଷରିତ ହେବ । ପ୍ରମୁଖ ପ୍ରଭାବ : ଏହି ପ୍ରସ୍ତାବ ଦ୍ୱାରା ଦେଶରେ ପ୍ରତିବର୍ଷ ଶିକ୍ଷା ଲାଭ କରୁଥିବା ଡାକ୍ତରଙ୍କ ସଂଖ୍ୟାରେ ବୃଦ୍ଧି ଘଟିବ । ଯଦ୍ଦ୍ୱାରା ଏହି କ୍ଷେତ୍ରରେ ସାଧାରଣ ଲୋକମାନଙ୍କୁ ଉପଲବ୍ଧ ହେଉଥିବା ସ୍ୱାସ୍ଥ୍ୟ ସେବା ଭିତ୍ତିଭୂମିରେ ସୁଧାର ଆସିବାରେ ସହାୟତା ମିଳିପାରିବ । ହିତାଧିକାରୀ ଏହାଦ୍ୱାରା କରମା, ଝାଡ଼ଖଣ୍ଡରେ ବସବାସ କରୁଥିବା ଏବଂ ଆଖପାଖର ଲୋକମାନଙ୍କୁ ଉତ୍ତମ ସ୍ୱାସ୍ଥ୍ୟ ସୁବିଧା ମିଳିପାରିବ ।
ରାଜ୍ୟଗୋଷ୍ଠୀ କ୍ରୀଡା ୨୦୨୨ରେ ମହିଳା ଜୁଡୋରେ ରୌପ୍ୟ ପଦକ ବିଜେତା ସୁଶୀଲା ଦେବୀ ଲିକ୍ମାବାମଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବର୍ମିଂହାମ ରାଜ୍ୟଗୋଷ୍ଠୀ କ୍ରୀଡା ୨୦୨୨ରେ ମହିଳା ଜୁଡୋରେ ରୌପ୍ୟ ପଦକ ବିଜେତା ସୁଶୀଲା ଦେବୀ ଲିକ୍ମାବାମଙ୍କୁ ଶୁଭେଚ୍ଛା ଜଣାଇଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; “ସୁଶୀଲା ଦେବୀ ଲିକ୍ମାବାମଙ୍କ ଅସାଧାରଣ ପ୍ରଦର୍ଶନରେ ଉଲ୍ଲସିତ । ରୌପ୍ୟ ପଦକ ଜିତିଥିବାରୁ ତାଙ୍କୁ ଶୁଭେଚ୍ଛା । ସେ ଅସାଧାରଣ ଦକ୍ଷତା ଓ ଲଢୁଆ ମନୋଭାବର ପ୍ରଦର୍ଶନ କରିଥିଲେ । ଭବିଷ୍ୟତ ପାଇଁ ତାଙ୍କୁ ଶୁଭକାମନା ।”
ଭାରତ – ଜାପାନ ଚତୁର୍ଦ୍ଦଶ ବାର୍ଷିକ ଶିଖର ସମ୍ମିଳନୀ (୧୯ ମାର୍ଚ୍ଚ ୨୦୨୨ : ନୂଆଦିଲ୍ଲୀ)

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ନିମନ୍ତ୍ରଣ କ୍ରମେ ଜାପାନର ପ୍ରଧାନମନ୍ତ୍ରୀ ମହାମହିମ ଶ୍ରୀଯୁକ୍ତ କିସିଦା ଫୁମିୟୋ ଚତୁର୍ଦ୍ଦଶ ଭାରତ – ଜାପାନ ଶିଖର ସମ୍ମିଳନୀ ନିମନ୍ତେ ନୂଆଦିଲ୍ଲୀକୁ ୧୯ ତାରିଖରୁ ୨୦ ମାର୍ଚ୍ଚ, ୨୦୨୨ ପର୍ଯ୍ୟନ୍ତ ଏକ ଅଧିକାରିକ ଯାତ୍ରାରେ ଆସିବେ । ଏହି ଶିଖର ସମ୍ମିଳନୀ ଦୁଇ ନେତାଙ୍କ ପାଇଁ ପ୍ରଥମ ସାକ୍ଷାତ ହେବ । ପୂର୍ବ ଥର ଭାରତ – ଜାପାନ ବାର୍ଷିକ ଶିଖର ସମ୍ମିଳନୀ ଅକ୍ଟୋବର ୨୦୧୮ରେ ଟୋକିଓରେ ଅନୁଷ୍ଠିତ ହୋଇଥିଲା । ଭାରତ ଏବଂ ଜାପାନ ମଧ୍ୟରେ ‘ବିଶେଷ ସାମରିକ ଏବଂ ବୈଶ୍ୱିକ ଭାଗିଦାରୀତା'ର ପରିସରରେ ଏକାଧିକ-ଦିଗ ବିଶିଷ୍ଟ ସହଯୋଗିତା ରହିଛି । ଶିଖର ସମ୍ମିଳନୀ ଉଭୟ ପକ୍ଷଙ୍କୁ ବିବିଧ କ୍ଷେତ୍ରରେ ଦ୍ୱିପାକ୍ଷିକ ସହଯୋଗର ସମୀକ୍ଷା କରିବା ନିମନ୍ତେ ତଥା ସମ୍ପର୍କକୁ ସୁଦୃଢ଼ କରିବା ସହିତ ପାରସ୍ପରିକ ହିତ ପାଇଁ ଆଂଚଳିକ ଏବଂ ବୈଶ୍ୱିକ ପ୍ରସଙ୍ଗ ଉପରେ ବିଚାରର ଆଦାନ ପ୍ରଦାନ କରିବା ନିମନ୍ତେ ଅବସର ପ୍ରଦାନ କରିବ, ଯଦ୍ଦ୍ୱାରା ଭାରତ – ପ୍ରଶାନ୍ତ ମହାସାଗରୀୟ ଅଂଚଳ ଏବଂ ଅନ୍ୟାନ୍ୟ କ୍ଷେତ୍ରରେ ଶାନ୍ତି, ସ୍ଥିରତା ଏବଂ ସମୃଦ୍ଧି ନିମନ୍ତେ ସେମାନଙ୍କର ଭାଗିଦାରୀତାକୁ ଆଗକୁ ବଢ଼ାଇ ହେବ ।
ଆନ୍ତର୍ଜାତୀୟ ବୀମା ସୁପରଭାଇଜର୍ସ (IAIS)କୁ ବହୁପାକ୍ଷିକ ବୁଝମଣାପତ୍ରର ଏକ ସ୍ୱାକ୍ଷରକାରୀ ଭାବେ ଗ୍ରହଣ କରାଯିବା ପ୍ରସ୍ତାବକୁ କ୍ୟାବିନେଟ ମୋହର

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଆଜି ବହୁପାକ୍ଷିକ ବୁଝାମଣାପତ୍ରରେ ଆନ୍ତର୍ଜାତୀୟ ବୀମା ସୁପରଭାଇଜର୍ସକୁ ଏକ କାର୍ଯ୍ୟ-ପରବର୍ତ୍ତୀ ସ୍ୱାକ୍ଷରକାରୀ ଭାବେ ଗ୍ରହଣ କରିବା ନିମନ୍ତେ ଥିବା ପ୍ରସ୍ତାବକୁ ଅନୁମୋଦନ ମିଳିଛି । IAIS ଏକ ଆନ୍ତର୍ଜାତୀୟ ବୀମା ସୁପରଭାଇଜର ସଂଗଠନ ଯାହା ବୀମା ସୁପରଭାଇଜରମାନଙ୍କ ମଧ୍ୟରେ ସହଯୋଗ ଓ ସମନ୍ୱୟ ରକ୍ଷା କରିବା ସହ ଆବଶ୍ୟକ ସୂଚନା ଆଦାନ ପ୍ରଦାନ କରିଥାଏ । IAISର ବହୁପାକ୍ଷିକ ବୁଝାମଣାପତ୍ର ସ୍ୱାକ୍ଷରକାରୀମାନଙ୍କର ଏପରି ଏକ ବିବୃତ୍ତି ଯାହା ସଦସ୍ୟ ମାନଙ୍କ ମଧ୍ୟରେ ସୂଚନା ଆଦାନପ୍ରଦାନ ନିମନ୍ତେ ପ୍ରତିବଦ୍ଧତା ପ୍ରକଟ କରିଥାଏ । ପୁଣି ସେସବୁ ସୂଚନା ବିନିମୟର ବିଧି ଓ ପ୍ରାବଧାନ ସେଥିରେ ସାମିଲ ରହିଛି । ବିଶ୍ୱ ଆର୍ଥିକ ବଜାରର ଏକୀକରଣ ଏବଂ ଅଧିକରୁ ଅଧିକ ସଂଖ୍ୟକ ବୀମା କମ୍ପାନୀମାନେ ବଜାରରେ ପ୍ରବେଶ କରିଥିବା ହେତୁ ବହୁପାକ୍ଷିକ ବୁଝାମଣାପତ୍ର ସ୍ୱାକ୍ଷରର ଯଥେଷ୍ଟ ଆବଶ୍ୟକତା ଅନୁଭୂତ ହୋଇଛି । ଏହି ପୃଷ୍ଠଭୂମୀରେ IRDAI ଇତି ମଧ୍ୟରେ IAISର ଏକ ସ୍ୱାକ୍ଷରକାରୀ ସଦସ୍ୟ ହୋଇଛି । ଅର୍ଥ ଠକେଇ ଓ ଆର୍ଥିକ ଆତଙ୍କବାଦକୁ ରୋକିବା ଦିଗରେ ଏହା ସହାୟକ ହେବ ।
ବାରାଣସୀରେ ଜାତୀୟ ମହିଳା ଜୀବିକା ସମ୍ମିଳନୀ-2019ରେ ଯୋଗ ଦେଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅନ୍ତର୍ଜାତୀୟ ମହିଳା ଦିବସ ଉପଲକ୍ଷେ ଉତ୍ତର ପ୍ରଦେଶର ବାରାଣାସୀସ୍ଥିତ ଦୀନଦୟାଲ ହସ୍ତକଳା ସଂକୁଳଠାରେ ଆୟୋଜିତ ଜାତୀୟ ମହିଳା ଜୀବିକା ସମ୍ମିଳନୀ-2019ରେ ଯୋଗ ଦେଇଥିଲେ । ଉତ୍ତର ପ୍ରଦେଶ ଗ୍ରାମୀଣ ଜୀବିକା ମିଶନର ସହାୟତାରେ ସ୍ୱୟଂ ସହାୟିକା ଗୋଷ୍ଠୀଗୁଡ଼ିକ ଦ୍ୱାରା ଉତ୍ପାଦିତ ଉତ୍ପାଦ ପ୍ରଦର୍ଶନୀକୁ ପ୍ରଧାନମନ୍ତ୍ରୀ ବୁଲି ଦେଖିଥିଲେ । ସେ ମହିଳା ହିତାଧିକାରୀମାନଙ୍କୁ ବୈଦ୍ୟୁତିକ ଚକ, ସୌର ଚରଖା ଏବଂ ମହୁମାଛି ପାଳନରେ ବ୍ୟବହୃତ ଉପକରଣ ବଂଟନ କରିବା ସହିତ 5ଟି ମହିଳା ସ୍ୱୟଂସହାୟିକ ଗୋଷ୍ଠୀକୁ ପ୍ରଶଂସା ପତ୍ର ପ୍ରଦାନ କରିଥିଲେ । ଦୀନଦୟାଲ ଅନ୍ତ୍ୟୋଦୟ ଯୋଜନା, ଏନଆରଏଲଏମ-ଉତ୍ତର ପ୍ରଦେଶର ସହାୟତାକ୍ରମେ ସଂଖ୍ୟାଧିକ ମହିଳା ସ୍ୱୟଂ ସହାୟିକା ଗୋଷ୍ଠୀ ‘ଭାରତ କେ ବୀର’ ପାଣ୍ଠିକୁ ସେମାନଙ୍କ ଯୋଗଦାନ ସ୍ୱରୂପ 21 ଲକ୍ଷ ଟଙ୍କାର ଚେକ ବଂଟନ କରିଥିଲେ । ଅନ୍ତର୍ଜାତୀୟ ମହିଳା ଦିବସ ଅବସରରେ ସମସ୍ତ ମହିଳାମାନଙ୍କ ପ୍ରତି ସମ୍ମାନ ବ୍ୟକ୍ତ କରି ପ୍ରଧାନମନ୍ତ୍ରୀ କହିଥିଲେ ଯେ ନୂତନ ଭାରତ ନିର୍ମାଣରେ ମହିଳାମାନଙ୍କର ଗୁରୁତ୍ୱପୂର୍ଣ୍ଣ ଭୂମିକା ରହିଛି । ସାରା ଦେଶର 75,000 ସ୍ଥାନରୁ 65 ଲକ୍ଷରୁ ଅଧିକ ମହିଳା ଭିଡିଓ କନଫରେନ୍ସ ଜରିଆରେ ସମ୍ମିଳନୀରେ ଭାଗ ନେଇଥିବା କାରଣରୁ ପ୍ରଧାନମନ୍ତ୍ରୀ ଖୁସି ବ୍ୟକ୍ତ କରିଥିଲେ । ସେ କହିଥିଲେ ଯେ ବାରାଣାସୀ ମହିଳା ସଶକ୍ତିକରଣର ଏକ ଉକ୍ରୃଷ୍ଟ ଉଦାହରଣ । ଶ୍ରୀ ମୋଦୀ କହିଥିଲେ ଯେ ତାଙ୍କ ସରକାର ମହିଳା ସଶକ୍ତିକରଣ ଲାଗି ସମ୍ପୂର୍ଣ୍ଣ ଭାବେ ପ୍ରତିବଦ୍ଧ । ସେ ଏ ସନ୍ଦର୍ଭରେ ମହିଳା ଏବଂ ବାଳିକାମାନଙ୍କ କଲ୍ୟାଣ ନିମନ୍ତେ କେନ୍ଦ୍ର ସରକାରଙ୍କ ଦ୍ୱାରା ଆରମ୍ଭ କରାଯାଇଥିବା ବିଭିନ୍ନ ଯୋଜନା ବିଷୟରେ ଉଲ୍ଲେଖ କରିଥିଳେ । ଏଗୁଡ଼ିକ ମଧ୍ୟରେ ସେ ସ୍ୱାସ୍ଥ୍ୟ, ପୁଷ୍ଟିକର ଆହର, ସ୍ୱଚ୍ଛ, ଶିକ୍ଷା, ଦକ୍ଷତା ବିକାଶ, ଆତ୍ମନିଯୁକ୍ତି, ନୂଆ ରୋଷେଇ ଗ୍ୟାସ ସଂଯୋଗ ଏବଂ ମହିଳାମାନଙ୍କ ସୁରକ୍ଷା ସୁନିଶ୍ଚି କରିବା ସହ ଜଡ଼ି ଉପାୟ ଉପରେ ବିଶେଷ ଗୁରୁତ୍ୱାରୋପ କରିଥିଲେ । ସେ କହିଥିଲେ ଯେ ସରକାରଙ୍କ ଦ୍ୱାରା ମହିଳାମାନଙ୍କ ପାଇଁ 6 ମାସର ମାତୃତ୍ୱ ଅବକାଶ ବ୍ୟବସ୍ଥା ବିଶ୍ୱରେ ଏହି ଧରଣର ଏକ ସବୁଠୁ ଚମକ୍ରାର ବ୍ୟବସ୍ଥା । ପ୍ରଧାନମନ୍ତ୍ରୀ କହିଥିଲେ ଯେ କେନ୍ଦ୍ର ସରକାରଙ୍କ ସମସ୍ତ ଯୋଜନାରେ ମହିଳାମାନଙ୍କୁ ପ୍ରାଥମିକତା ଦିଆଯାଇଛି । ସେ କହିଥିଲେ ଯେ ମୁଦ୍ରା ଋଣ ଯୋଜନା ଅନ୍ତର୍ଗତ ଏବେ ଦିଆଯାଇଥିବା 15 କୋଟି ଋଣ ମଧ୍ୟରୁ 11 କୋଟି ଟଙ୍କାର ଋଣ ମହିଳାମାନଙ୍କୁ ଦିଆଯାଇଛି । ଦେଶରେ ସ୍ୱୟଂ ସହାୟିକା ଗୋଷ୍ଠୀର ଉଲ୍ଲେଖନୀୟ କାର୍ଯ୍ୟକୁ ପ୍ରଶଂସା କରି ପ୍ରଧାନମନ୍ତ୍ରୀ କହିଥିଲେ ଯେ କେବଳ ଏପରି ଗୋଷ୍ଠୀଗତ ଭାବେ କାମ କରୁଥିବା ଲୋକମାନଙ୍କ ପରିବାରକୁ ଲାଭ ମିଳିପାରିନାହିଁ, ବରଂ ଏହାଦ୍ୱାରା ଦେଶର ବିକାଶରେ ମଧ୍ୟ ସହାୟତା ମିଳିଛି । ସେ କହିଥିଲେ ଯେ ସରକାର ବ୍ୟାଙ୍କ ଏବଂ ଅନ୍ୟ ଆର୍ଥିକ ସଂସ୍ଥାନଗୁଡ଼ଇକର ସହାୟତାରେ ସ୍ୱୟଂ ସହାୟିକା ଗୋଷ୍ଠୀକୁ ଋଣ ଉପଲବ୍ଧ କରାଇ ସେମାନଙ୍କୁ ନୂତନ ଶକ୍ତି ପ୍ରଦାନ କରୁଛି । ଶ୍ରୀ ମୋଦୀ କହିଥିଲେ ଯେ ବର୍ତ୍ତମାନ ସମୟରେ ଦେଶରେ ପାଖାପାଖି 50 ଲକ୍ଷ ସ୍ୱୟଂସହାୟିକା ଗୋଷ୍ଠୀ ରହିଛନ୍ତି ଏଥିରେ 6 କୋଟି ମହିଳା କାମ କରୁଛନ୍ତି । ସେ କହିଥିଲେ ଯେ ସରକାର ଚାହୁଁଛନ୍ତି ଯେ ପ୍ରତ୍ୟେକ ପରିବାରରେ ସର୍ବନିମ୍ନ ଜଣେ ମହିଳା ସ୍ୱୟଂ ସହାୟିକା ଗୋଷ୍ଠୀରେ ସାମିଲ ହୁଅନ୍ତୁ । ପ୍ରଧାନମନ୍ତ୍ରୀ ସ୍ୱୟଂ ସହାୟିକା ଗୋଷ୍ଠୀଗୁଡ଼ିକୁ ନୂଆ କରି ଦେଖାଇବା ଏବଂ ନିଜ ବଜାର ବିଷୟରେ ଭଲ ଭାବେ ବୁଝିବା ତଥା ନୂଆ କ୍ଷେତ୍ରରେ ରହିଥିବା ସୁଯୋଗ ସନ୍ଧାନ କରିବା ପାଇଁ ଆହ୍ୱାନ କରିଥିଲେ । ସେ କହିଥିଲେ ଯେ ସରକାରଙ୍କୁ ନିଜ ଉତ୍ପାଦ ବିକ୍ରି କରିବା ଲାଗି ସ୍ୱୟଂ ସହାୟିକା ଗୋଷ୍ଠୀଗୁଡ଼ିକ ଜିଇଏମ ପୋର୍ଟାଲ ବ୍ୟବହାର କରିବା ଆବଶ୍ୟକ । ଶ୍ରୀ ମୋଦୀ ମହିଳାମାନଙ୍କୁ କହିଥିଲେ ଯେ ସେମାନେ ନିକଟରେ ଆରମ୍ଭ ହୋଇଥିବା ପ୍ରଧାନମନ୍ତ୍ରୀ ଶ୍ରମ ମାନ ଧନ ଯୋଜନାର ଲାଭ ଉଠାନ୍ତୁ, କାରଣ ଏହା ଜରିଆରେ ବୃଦ୍ଧାବସ୍ଥାରେ ଆର୍ଥିକ ସୁରକ୍ଷାର ବ୍ୟବସ୍ଥା କରାଯାଇଛି । ସେ ଏହି ଅବସରରେ ପ୍ରଧାନମନ୍ତ୍ରୀ କିସାନ ସମ୍ମାନ ନିଧି ଓ ଆୟୁଷ୍ମାନ ଭାରତ ଯୋଜନାର ବିଷୟରେ ମଧ୍ୟ ଉଲ୍ଲେଖ କରିଥିଲେ । ପ୍ରଧାନମନ୍ତ୍ରୀ ଏହି ଅବସରରେ ସ୍ୱୟଂ ସହାୟିକା ଗୋଷ୍ଠୀର ମହିଳା ସଦସ୍ୟମାନଙ୍କ ସହିତ ମତବିନିମୟ ମଧ୍ୟ କରିଥିଲେ ।
ରାଜ୍ୟମାନେ ବିଦ୍ୟୁତ ବଣ୍ଟନକାରୀ ସଂସ୍ଥାଙ୍କ ଋଣର ୫୦ ପ୍ରତିଶତ ନେବା ତାରିଖ ବର୍ଷେ ବଢ଼ିଲା

ବିଦ୍ୟୁତ ବଣ୍ଟନକାରୀ ସଂସ୍ଥା (ଡିସକମ) ଗୁଡିକ ଉପରେ ଥିବା ଋଣର 50 ପ୍ରତିଶତ ରାଜ୍ୟମାନେ ନେବା ପାଇଁ ଯେଉଁ ସମୟସୀମା ଦିଆଯାଇଥିଲା, ତାହାକୁ ଆଉ ଏକ ବର୍ଷ ବଢ଼ାଇ ଦିଆଯାଇଛି । ଏ ସଂକ୍ରାନ୍ତରେ ଏକ ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର ମନ୍ତ୍ରୀମଣ୍ଡଳ ବୈଠକରେ ଅନୁମୋଦନ କରାଯାଇଛି । ଉଦୟ ଯୋଜନା ଅନୁଯାୟୀ ଗତ 2015 ସେପ୍ଟେମ୍ବର 30 ସୁଦ୍ଧା ଡିସକମ ଗୁଡିକ ଉପରେ ଥିବା ଋଣର 50 ପ୍ରତିଶତ ସଂପୃକ୍ତ ରାଜ୍ୟମାନେ ବହନ କରିବେ । ଏହାଦ୍ୱାରା ଡିସକମଗୁଡିକର ଆର୍ଥିକ କାରବାର ବଢ଼ିବ ଏବଂ ସେମାନେ ଅଧିକ କାର୍ଯ୍ୟକ୍ଷମ ହେବେ । ଏଥିପାଇଁ ଶେଷ ସମୟସୀମା 2016 ମାର୍ଚ୍ଚ 31 ତାରିଖ ଥିବା ବେଳେ ତାହାକୁ ଆଉ ଏକ ବର୍ଷ ବଢ଼ାଇ ଦିଆଯାଇଛି । ଯାହାଫଳରେ ଅଦ୍ୟାବଧି ସାମିଲ ହୋଇନଥିବା ରାଜ୍ୟମାନେ ଏହି ଉଦୟ ଯୋଜନାରେ ସାମିଲ ହୋଇପାରିବେ । ବର୍ତ୍ତମାନ ସୁଦ୍ଧା ଦେଶର 19ଟି ରାଜ୍ୟ ଉଦୟ ଯୋଜନାରେ ସାମିଲ ହୋଇସାରିଲେଣି । ସେମାନଙ୍କ ମଧ୍ୟରୁ 10 ଟି ରାଜ୍ୟ ଯଥା ରାଜସ୍ଥାନ, ଉତ୍ତର ପ୍ରଦେଶ, ଛତିଶଗଡ, ଝାଡଖଣ୍ଡ, ପଞ୍ଜାବ, ବିହାର, ହରିୟାଣା, ଗୁଜୁରାଟ, ଉତ୍ତରାଖଣ୍ଡ ଏବଂ ଜାମ୍ମୁ-କାଶ୍ମୀର କେନ୍ଦ୍ର ସରକାରଙ୍କ ସହିତ ବୁଝାମଣା ପତ୍ରରେ ସ୍ୱାକ୍ଷର କରିସାରିଲେଣି । 2015-16 ବର୍ଷରେ ଅଂଶ ଗ୍ରହଣକାରୀ ରାଜ୍ୟମାନଙ୍କ ପକ୍ଷରୁ 99 ହଜାର 541 କୋଟି ଟଙ୍କାର ବଣ୍ଡ ଖୋଲା ବଜାରକୁ ଛଡାଯାଇଛି । ରାଜ୍ୟମାନଙ୍କ ଉପରେ ଥିବା 50 ପ୍ରତିଶତ ଋଣକୁ ପରିଶୋଧ କରିବା ତଥା ଜାମ୍ମୁ-କାଶ୍ମୀରର କେନ୍ଦ୍ର ସରକାରୀ ଉଦ୍ୟୋଗ ଉପରେ ଥିବା ଋଣକୁ ପରିଶୋଧ କରିବା ନିମନ୍ତେ ଏହା ଉଦ୍ଦିଷ୍ଟ । ଏହାଛଡା 11 ହଜାର 524 କୋଟି ଟଙ୍କାର ଡିସକମ ବଣ୍ଡ ମଧ୍ୟ ଛଡାଯାଇଛି । 2016-17 ବର୍ଷରେ ଉତ୍ତର ପ୍ରଦେଶ ସରକାରଙ୍କ ପକ୍ଷରୁ 14 ହଜାର 801 କୋଟି ଟଙ୍କାର ବଣ୍ଡ ଛଡାଯାଇଛି । ଉଲ୍ଲେଖଯୋଗ୍ୟ ଯେ, ଡିସକମଗୁଡିକର ପୁନରୁଦ୍ଧାର ତଥା ଆର୍ଥିକ କାରବାର ନିମନ୍ତେ ଉଦୟ ଯୋଜନା ଅଧିନରେ ସହାୟତା ମିଳୁଛି । ବିଶେଷକରି ଦୀର୍ଘ ଦିନରୁ ରହି ଆସୁଥିବା ସମସ୍ୟାର ସ୍ଥାୟୀ ସମାଧାନ ନିମନ୍ତେ ଏହି ବ୍ୟବସ୍ଥା କରାଯାଇଛି ।
ମାନବବାହୀ ମହାକାଶ କାର୍ଯ୍ୟକ୍ରମ ପାଇଁ ଭାରତ, ରୁଷିଆ ସହଯୋଗ ବୁଝାମଣାକୁ କ୍ୟାବିନେଟର ଅନୁମୋଦନ

ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଏକ ମାନବଯୁକ୍ତ ମିଳିତ ମହାକାଶ କାର୍ଯ୍ୟକ୍ରମ ଦିଗରେ ସହଯୋଗ ପାଇଁ ଭାରତ ଓ ରୁଷିଆ ମଧ୍ୟରେ ସ୍ୱାକ୍ଷରିତ ବୁଝାମଣାକୁ ମଞ୍ଜୁରି ପ୍ରଦାନ କରାଯାଇଛି । ଏହାଦ୍ୱାରା ଭାରତର ମାନବଯୁକ୍ତ ମହାକାଶ ଅଭିଯାନ କାର୍ଯ୍ୟକ୍ରମ ଅଧିକ ସୁଦୃଢ ହୋଇପାରିବ । ଏଥିରେ ରେଡିଏସନ ସିଲଡିଂ, ଜୀବନରକ୍ଷାକାରୀ ବ୍ୟବସ୍ଥା, ମହାକାଶଚାରୀ ଯିବାକୁ ଥିବା ମଡ୍ୟୁଲ, ରୋଭର୍ସ ଏବଂ ଡକିଂ ବ୍ୟବସ୍ଥା, ମହାକାଶଚାରୀଙ୍କ ପୋଷାକ ଏବଂ ସେମାନଙ୍କ ତାଲିମ ଦିଗରେ ଉଭୟପକ୍ଷ ଘନିଷ୍ଠ ଭାବେ ସହଯୋଗର ସହ କାର୍ଯ୍ୟ କରିବେ । ଉଭୟଦେଶ ମଧ୍ୟରେ ମହାକାଶ ଗବେଷଣା କ୍ଷେତ୍ରରେ ସହଯୋଗ ଦୀର୍ଘଦିନରୁ ରହି ଆସିଛି । ଏହି ବୁଝାମଣାପତ୍ର ଦ୍ୱାରା ଏହା ଅଧିକ ନିବିଡ଼ ହେବାକୁ ଯାଉଛି ।
ପ୍ରଧାନମନ୍ତ୍ରୀଙ୍କୁ ଭେଟିଲେ ମହିଳା ମୋଟରବାଇକ୍ ଚାଳକ ଗୋଷ୍ଠୀ - ବାଇକିଂ କୁଇନ୍ସ

ଗୁଜୁରାଟର ଏକ 50 ଜଣିଆ ମୋଟରବାଇକ୍ ଚାଳକ ଦଳ – ଦି ବାଇକିଂ କୁଇନ୍ସ (The Biking Queens) ଆଜି ନୂଆଦିଲ୍ଲୀଠାରେ ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କୁ ଭେଟିଛନ୍ତି । ଏହି ଗ୍ରୁପ ତରଫରୁ ପ୍ରକାଶ କରାଯାଇଛି ଯେ ସେମାନେ 13ଟି ରାଜ୍ୟ ଓ କେନ୍ଦ୍ରଶାସିତ ଅଂଚଳର 10,000 କିଲୋମିଟର ପଥ ପରିଭ୍ରମଣ କରି ବେଟି ବଚାଓ, ବେଟି ପଢ଼ାଓ ଏବଂ ସ୍ୱଚ୍ଛ ଭାରତ ଅଭିଯାନ ଭଳି ସାମାଜିକ ପ୍ରସଙ୍ଗରେ ଜନସାଧାରଣଙ୍କ ସହିତ ମତ ବିନିମୟ କରିଛନ୍ତି । ଖାର୍ଡୁଙ୍ଗଲାଠାରେ ସେମାନେ 2017 ଅଗଷ୍ଟ 15ରେ ତ୍ରିରଙ୍ଗ ପତାକା ଉଡାଇଥିଲେ । ପ୍ରଧାନମନ୍ତ୍ରୀ ସେମାନଙ୍କ ପ୍ରୟାସକୁ ପ୍ରଶଂସା କରିବା ସହ ଭବିଷ୍ୟତ ଉଦ୍ୟମ ପାଇଁ ଶୁଭକାମନା ଜଣାଇଥିଲେ ।
ସଂସ୍କୃତ ଦିବସରେ ପ୍ରଧାନମନ୍ତ୍ରୀ ସଂସ୍କୃତ ଭାଷାରେ ଦେଶବାସୀଙ୍କୁ ଜଣାଇଲେ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସଂସ୍କୃତ ଦିବସ ଅବସରରେ ଦେଶବାସୀଙ୍କୁ ସଂସ୍କୃତ ଭାଷାରେ ଶୁଭକାମନା ଜଣାଇଛନ୍ତି । ପ୍ରଧାନମନ୍ତ୍ରୀଙ୍କ ସଂସ୍କୃତ ଭାଷାର ବାର୍ତ୍ତା ନିମ୍ନରେ ପ୍ରଦତ୍ତ ହେଲା – “ଭାରତସ୍ୟ ସମୃଦ୍ଧଃ ଇତିହାସଃ ସଂସ୍କୃତିଃ ପରମ୍ପରା ଚ ସଂସ୍କୃତେ ଅସ୍ତି । ସଂସ୍କୃତସ୍ୟ ଜ୍ଞାନମ୍ ଅସ୍ମାନ ତେନ ସମୃଦ୍ଧ-ବୈଭବୋପେତ-ଅତୀତେନ ସହ ୟୋଜୟତି ।” “ସଂସ୍କୃତପ୍ରେମୀଭ୍ୟଃ ତଥା ଚ ଅସ୍ୟାଃ ସୁନ୍ଦର୍ୟାଃ ଭାଷାୟାଃ ପଠିତୃଭ୍ୟଃ ସର୍ବେଭ୍ୟଃ ସଂସ୍କୃତ ଦିବସ-ସନ୍ଦର୍ଭେ ମମ ହାର୍ଦ୍ଦିକ-ଶୁଭକାମନାଃ ।” “भारतस्य समृद्धः इतिहासः संस्कृतिः परम्परा च संस्कृते अस्ति। संस्कृतस्य ज्ञानम् अस्मान् तेन समृद्ध-वैभवोपेत-अतीतेन सह योजयति।“ “संस्कृतप्रेमिभ्यः तथा च अस्याः सुन्दर्याः भाषायाः पठितृभ्यः सर्वेभ्यः संस्कृतदिवस-सन्दर्भे मम हार्दिक-शुभकामनाः।” ଏଥିରୁ ଜଣାପଡୁଛି ଯେ, ଭାରତର ସମୃଦ୍ଧ ଇତିହାସ, ସଂସ୍କୃତି ଓ ପରମ୍ପରା ସଂସ୍କୃତରେ ନିହିତ ଅଛି । ସଂସ୍କୃତ ଜ୍ଞାନ ଆମକୁ ଆମର ସମୃଦ୍ଧ ସାହିତ୍ୟ, ଐତିହ ଏବଂ ଗୌରବୋଜ୍ଜ୍ଵଳ ଅତୀତ ସହ ଯୋଡିଥାଏ । ସଂସ୍କୃତ ଦିବସ ଅବସରରେ ମୁଁ ଏହି ସୁନ୍ଦର ଓ ମହାନ ଭାଷାର ବିଦ୍ଵାନ ତଥା ଛାତ୍ରମାନଙ୍କୁ ହାର୍ଦ୍ଦିକ ଶୁଭକାମନା ଜଣାଉଛି ।
ପ୍ରଧାନମନ୍ତ୍ରୀ ଡିସେମ୍ବର ୨୬ତାରିଖ ୨୦୨୧ ରେ ମନ୍ କି ବାତ୍‍ ପାଇଁ ସେମାନଙ୍କର ମତାମତ ଦେବାକୁ ନାଗରିକମାନଙ୍କୁ ଆମନ୍ତ୍ରଣ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ୨୬ ଡିସେମ୍ବର ୨୦୨୧ ରବିବାର ଦିନ ହେବାକୁ ଥିବା ମନ କି ବାତ ପାଇଁ ମତାମତ ଦେବାକୁ ନାଗରିକମାନଙ୍କୁ ଆହ୍ୱାନ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ମତେ ଚଳିତ ମାସ ୨୬ତାରିଖ ମନ କି ବାତ୍‍ ପାଇଁ ଅନେକ ମତାମତ ମିଳିଛି, ଯାହା ୨୦୨୧ ର ଶେଷ ପ୍ରସାରଣ ହେବ । ବିଭିନ୍ନ କ୍ଷେତ୍ରରୁ ଅନେକ ଲୋକଙ୍କ ଜୀବନ ଯାତ୍ରା ଏବଂ ତୃଣମୂଳ ସ୍ତରରେ ପରିବର୍ତ୍ତନ ଆଣିବା ପାଇଁ କାର୍ଯ୍ୟ କରୁଥିବା ଚିନ୍ତାଧାରା ଏଥିରେ ଅନ୍ତର୍ଭୂକ୍ତ । ତୁମର ଚିନ୍ତାଧାରା ବାଣ୍ଟିବା ଜାରି ରଖ ।”
ରାଜସ୍ଥାନ ଦିବସରେ ରାଜସ୍ଥାନର ଲୋକଙ୍କୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ରାଜସ୍ଥାନ ଦିବସରେ ରାଜସ୍ଥାନବାସୀଙ୍କୁ ଶୁଭେଚ୍ଛା ଜଣାଇଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ସାହସିକତା, ସ୍ୱାଭିମାନ ଏବଂ ବଳିଦାନର ଐତିହାସିକ ଭୂମି ରାଜସ୍ଥାନର ସମସ୍ତ ବାସିନ୍ଦାଙ୍କୁ ରାଜସ୍ଥାନ ଦିବସର କୋଟି କୋଟି ଶୁଭେଚ୍ଛା । ରାଜ୍ୟ ପ୍ରଗତି ପଥରେ ଆଗକୁ ବଢୁ, ଏହା ହିଁ କାମନା ।”